CELEX: 32021D1072
Language: fi
Date: 2021-06-28 00:00:00
Title: Neuvoston päätös (EU) 2021/1072, annettu 28 päivänä kesäkuuta 2021, tilapäisestä poikkeamisesta Euroopan talous- ja sosiaalikomitean jäsenten ja varajäsenten päivärahojen myöntämisestä ja matkakulujen korvaamisesta annetusta päätöksestä 2013/471/EU covid-19-pandemian unionissa aiheuttamien matkustusvaikeuksien vuoksi

30.6.2021   
               
               
                  FI
               
               
                  Euroopan unionin virallinen lehti
               
               
                  L 230/30
               
            
         NEUVOSTON PÄÄTÖS (EU) 2021/1072,
         annettu 28 päivänä kesäkuuta 2021,
         tilapäisestä poikkeamisesta Euroopan talous- ja sosiaalikomitean jäsenten ja varajäsenten päivärahojen myöntämisestä ja matkakulujen korvaamisesta annetusta päätöksestä 2013/471/EU covid-19-pandemian unionissa aiheuttamien matkustusvaikeuksien vuoksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 301 artiklan kolmannen kohdan,
         sekä katsoo seuraavaa:
         
                     (1)
                  
                  
                     Covid-19-pandemian puhkeamisesta lähtien jäsenvaltioiden poikkeukselliset ennaltaehkäisevät ja suojaavat toimenpiteet, kuten karanteeni, etätyöjärjestelyjen toteuttaminen sekä liikkumis- ja matkustusrajoitukset tai -kiellot ovat aiheuttaneet sen, että Euroopan talous- ja sosiaalikomitean, jäljempänä ’komitea’, jäsenten ja heidän varajäsentensä, jäljempänä yhdessä ’korvaukseen oikeutetut henkilöt’, on ollut mahdotonta tai hyvin vaikeaa matkustaa osallistuakseen fyysisesti kokouksiin.
                  
               
                     (2)
                  
                  
                     Kyseiset poikkeusolosuhteet huomioon ottaen ja sen takaamiseksi, että komitea voi toimia asianmukaisella ja kestävällä tavalla kaikkina aikoina institutionaalisen jatkuvuuden varmistamiseksi, on tarpeen poiketa tilapäisesti neuvoston päätöksen 2013/471/EU (1) 2, 3 ja 4 artiklasta siltä osin kuin on kyse päivärahojen myöntämisestä ja matkakulujen korvaamisesta korvaukseen oikeutetuille henkilöille. Tätä poikkeusta olisi sovellettava vain ajanjaksona, jonka aikana unionissa on covid-19-pandemian aiheuttamia jatkuvia matkustusvaikeuksia tai terveysrajoituksia fyysisiin kokouksiin liittyen.
                  
               
                     (3)
                  
                  
                     Kokoukseen etäyhteyden välityksellä sähköisesti osallistuvalle korvaukseen oikeutetulle henkilölle aiheutuvat todelliset hallinnolliset kulut ovat pienemmät kuin päivärahan määrä, jota nykyisin sovelletaan kokoukseen kokouspaikalla osallistuvien osalta, vaikka korvaukseen oikeutetun henkilön kuluttama aika on sama. Näin ollen on asianmukaista, että kokouksiin etäyhteyden välityksellä sähköisesti osallistuville korvaukseen oikeutetuille henkilöille maksettavaa päivärahaa mukautetaan vastaavasti.
                  
               
                     (4)
                  
                  
                     Komitean on tarvittaessa vahvistettava yksityiskohtaiset säännöt liittyen etäyhteyden välityksellä osallistumista koskevien päivärahojen myöntämiseen. Kyseisissä säännöissä olisi erityisesti määriteltävä tapaukset, joissa covid-19-tautiin liittyvät matkustusvaikeudet tai siihen liittyvät rajoittavat toimenpiteet haittaavat mahdollisuutta järjestää kokouksia tai osallistua niihin fyysisesti.
                  
               
                     (5)
                  
                  
                     Komitean olisi toimitettava neuvostolle säännöllisiä raportteja tämän päätöksen soveltamisesta, jotta neuvosto voi arvioida sen vaikutusta ja niiden edellytysten olemassaolon jatkumista, jotka oikeuttavat poikkeamisen. Kyseisten raporttien perusteella neuvoston olisi harkittava asianmukaisten toimenpiteiden hyväksymistä, erityisesti päätöksen 2013/471/EU tulevan kattavan tarkistamisen yhteydessä, johon on määrä ryhtyä ennen komitean nykyisen toimikauden päättymistä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä päätöksen 2013/471/EU 2, 3 ja 4 artiklassa säädetään, jos covid-19-tautiin liittyvät rajoittavat toimenpiteet haittaavat mahdollisuutta järjestää kokous tai osallistua siihen fyysisesti, korvaukseen oikeutetut henkilöt, jotka osallistuvat kokoukseen sähköisesti etäyhteyden kautta, ovat oikeutettuja vain päivärahaan, jonka suuruus on 145 euroa.
         
         
            2 artikla
            Komitea hyväksyy 1 artiklan soveltamista koskevat yksityiskohtaiset säännökset viimeistään 2 päivänä syyskuuta 2021.
         
         
            3 artikla
            Viimeistään 2 päivänä tammikuuta 2022 ja sen jälkeen aina kuuden kuukauden välein komitea toimittaa neuvostolle arviointiraportin tämän päätöksen soveltamisesta ja erityisesti sen talousarviovaikutuksista sekä siitä, jatkuvatko covid-19-tautiin liittyvät matkustusvaikeudet tai siihen liittyvät rajoittavat toimenpiteet, jotka haittaavat mahdollisuutta järjestää kokouksia tai osallistua niihin fyysisesti.
         
         
            4 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tehty Luxemburgissa 28 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               M. do C. ANTUNES
            
         
         
            (1)  Neuvoston päätös 2013/471/EU, annettu 23 päivänä syyskuuta 2013, talous- ja sosiaalikomitean jäsenten, varajäsenten ja asiantuntijoiden päivärahojen myöntämisestä ja matkakulujen korvaamisesta (EUVL L 253, 25.9.2013, s. 22).